Brüsszel, 27.12.2004

COM(2004)833 végleges

A BIZOTTSÁG JELENTÉSE AZ EURÓPAI PARLAMENT ÉS A TANÁCS RÉSZÉRE

a 450/2003/EK európai parlamenti és tanácsi rendelet végrehajtásáról

1. Bevezetés

Az eurozónában a munkaerő-költségeket általában az infláció egyik legfőbb lehetséges forrásának tekintik. Az aktuális munkaerőköltség-indexet ezért a Bizottság döntő jelentőségűnek tekinti az infláció Európai Központi Bank által történő nyomon követése, valamint a szociális partnerek bérmegállapodásokra vonatkozó tárgyalásai szempontjából.

A munkaerőköltség-indexről szóló, 2003. február 27-i európai parlamenti és tanácsi rendelet közös keretet határoz meg a Közösségen belüli összehasonlítható munkaerőköltség-indexek kialakítására, továbbítására és értékelésére (HL L 69., 2003.3.13., 1. o.). A rendelet érvényesítését követően a tagállamok megkezdték a rendelet előírásainak végrehajtását. A legtöbb tagállam az ideiglenes index-sorozatokat fejlesztette tovább (amelyeket az Eurostat már évekkel ezelőtt elterjesztett) a végleges indexek céljára, míg más országok alternatív megközelítéseket vettek fontolóra. Néhány országban most kellett először munkaerőköltség-indexet kifejleszteni.

A rendelet 13. cikke kimondja, hogy kétévente jelentést kell készíteni a rendelet végrehajtásáról. A rendelet 13. cikkének utolsó mondatában meghatározott első jelentés csak a tagállamok által végrehajtott, a rendelet alkalmazásának előkészítését célzó intézkedésekre vonatkozik.

2. Átmeneti időszakok

A következő táblázat felsorolja azokat a tagállamokat, amelyek a 2005. júniusáig tartó átmeneti időszakokban meg kell, hogy adják az 1996-tól mostanáig érvényes munkaerőköltség-indexsorozatokat. Az átmeneti időszakok vagy csak bizonyos jellemzőkre vonatkoznak, vagy pedig az index teljes alkalmazására.

Tagállam | Az átmeneti időszak az alábbiakra vonatkozik: |

Belgium | - 70 nap átmeneti időszak - Munkaerőköltség ledolgozott munkaóránként |

Németország | NACE – szakaszok: H, I és K |

Görögország | Minden rendelkezés |

Spanyolország | 70 nap átmeneti időszak |

Franciaország | Minden rendelkezés |

Írország | Minden rendelkezés |

Olaszország | - Munkaadók társadalombiztosítási járulékai, valamint a munkaadó által fizetett adók, levonva a kapott támogatásokat - Adók és támogatások kizárása (D4 és D5) |

Luxemburg | Minden rendelkezés |

Hollandia | - Visszamenőleges adatok: 1996 – 2002 - Munkaadók társadalombiztosítási járulékai, valamint a munkaadó által fizetett adók, levonva a kapott támogatásokat - Adók és támogatások kizárása (D4 és D5) |

Ausztria | NACE– szakaszok: G, H, I, J és K |

Finnország | Minden rendelkezés |

Svédország | Minden rendelkezés |

Egyesült Királyság | - Észak-Írország figyelembe vétele - 20 alkalmazottnál kevesebbel rendelkező egységek figyelembe vétele - Munkanap-kiigazítás |

3. A tagállamok által 2004. októberéig végrehajtott intézkedések

A következő országok meghoztak minden szükséges intézkedést a rendeletnek való teljes megfelelés érdekében: a Cseh Köztársaság, Dánia, Litvánia, Magyarország, Portugália és a Szlovák Köztársaság.

A tagállamok egy másik csoportja teljes egészében végrehajtja a rendeletet, leszámítva azokat az adatokat, amelyek az átmeneti időszak hatálya alá tartoznak. Ebbe a csoportba tartozik Ausztria, Hollandia, Németország és Spanyolország.

A többi ország esetében a következő a helyzet:

Belgium

A meglévő adatforrások alapján részleges lefedettségű ideiglenes index került kialakításra. Ezek a sorozatok az 1996-tól 2002-ig terjedő időszakra vonatkozóan állnak rendelkezésre.

Észtország

A munkaerőköltség-indexre vonatkozó rendelet részben végrehajtásra került. A meghatározások, fogalmak és az adat-lefedettség megfelelnek a rendeletnek. Az 1996–2002-re vonatkozó visszamenőleges adatok hiányoznak, akárcsak a munkanap szerinti és az időszakosan kiigazított sorozatok.

Görögország

Átmeneti időszak van érvényben 2005. júniusáig az index teljeskörű alkalmazására vonatkozóan.

Ideiglenes index kialakítása van folyamatban. A negyedévi munkaerő-felmérésre, valamint a több évre szóló munkaerőköltség-felmérésre alapozva kialakításra került egy ideiglenes index, amelynek a módszereivel és elfogadhatóságával kapcsolatban az értékelés most van folyamatban.

Franciaország

Átmeneti időszak van érvényben 2005. júniusáig az index teljeskörű alkalmazására vonatkozóan.

A rendelet fogalmainak részben megfelelő ideiglenes index 1996-tól kezdődően áll rendelkezésre. A végleges index elkészítésének teszteléséhez 2003. és 2004. folyamán számos módszertani tanulmány és szimuláció került alkalmazásra.

Írország

Átmeneti időszak van érvényben 2005. júniusáig az index teljeskörű alkalmazására vonatkozóan.

A meglévő adatforrások alapján részleges lefedettségű ideiglenes index került kialakításra. Ezek a sorozatok a 1996–2002-ig terjedő időszakra vonatkozóan állnak rendelkezésre.

Olaszország

A munkaerőköltség-indexre vonatkozó rendelet részben végrehajtásra került. Az index nevezője, vagyis a ledolgozott órák száma jelenleg egyenlő az alkalmazottak teljes számával, amelyet teljes munkaidő-egyenértékben fejeznek ki. A 70 napos időszak még nem került betartásra, valamint sem munkanapok szerinti, sem időszakosan kiigazított sorozatok nem állnak rendelkezésre.

Ciprus

Ideiglenes index kialakítása van folyamatban. A negyedéves információk közvetlenül az üzleti szférától történő begyűjtését célozta egy 2002–2003-ban elvégzett kísérleti felmérés. Mivel az eredmények nem voltak minden tekintetben kielégítőek, jelenleg számos, a meglévő adatforrásokat vizsgáló tanulmány van folyamatban.

Lettország

A munkaerőköltség-indexre vonatkozó rendelet részben végrehajtásra került. A meghatározások, fogalmak és az adat-lefedettség összhangban vannak a rendelettel. Csak az 1996-ra vonatkozó visszamenőleges adatok hiányoznak.

Luxemburg

Átmeneti időszak van érvényben 2005. júniusáig az index teljeskörű alkalmazására vonatkozóan.

A rendelet fogalmainak részben megfelelő ideiglenes index 1996-tól kezdődően áll rendelkezésre. A végleges index elkészítésének teszteléséhez 2003 és 2004 folyamán számos módszertani tanulmány és szimuláció került alkalmazásra.

Málta

Ideiglenes index kialakítása van folyamatban. Jelenleg számos, a meglévő adatforrásokat vizsgáló tanulmány van folyamatban.

Lengyelország

A rendelet fogalmainak részben megfelelő ideiglenes index 1996-tól kezdődően áll rendelkezésre. Az előírásoktól eltérően az index-sorozatok nem kerültek felbontásra sem gazdasági tevékenységek, sem munkanapok szerint, valamint időszakosan kiigazított sorozatok sem állnak rendelkezésre.

Szlovénia

A munkaerőköltség-indexre vonatkozó rendelet részben végrehajtásra került. A meghatározások, fogalmak és az adat-lefedettség megfelelnek a rendeletnek. A munkanapok szerinti, valamint az időszakosan kiigazított sorozatok nem állnak rendelkezésre.

Finnország

Átmeneti időszak van érvényben 2005. júniusáig az index teljeskörű alkalmazására vonatkozóan.

A rendelet fogalmainak részben megfelelő ideiglenes index 1996-tól kezdődően áll rendelkezésre. A végleges index elkészítésének teszteléséhez 2003. és 2004. folyamán számos módszertani tanulmány és szimuláció került alkalmazásra.

Svédország

Átmeneti időszak van érvényben 2005 júniusáig az index teljeskörű alkalmazására vonatkozóan.

A rendelet fogalmainak részben megfelelő ideiglenes index 1996-tól kezdődően áll rendelkezésre. A végleges index elkészítésének teszteléséhez 2003. és 2004. folyamán számos módszertani tanulmány és szimuláció került alkalmazásra.

Egyesült Királyság

A rendelet fogalmainak részben megfelelő ideiglenes index 1996-tól kezdődően áll rendelkezésre. Az előírásoktól eltérően az index-sorozatok nem kerültek felbontásra sem az előírt gazdasági tevékenységek, sem munkanapok szerint, valamint időszakosan kiigazított sorozatok sem állnak rendelkezésre.

Minden tagállam fel lett kérve, hogy adjon részletesebb jelentést végrehajtási intézkedéseiről. A rendelkezésre álló információk ennek a jelentésnek a mellékletében találhatók.

4. Az Európai Bizottság (Eurostat) kísérő intézkedései

A 450/2003/EK rendelet hatályba lépése után az Eurostat további útbaigazítást ad az országoknak az alapvető módszertanra és az adattovábbításra vonatkozóan. A Bizottság 2003. júliusában elfogadott egy végrehajtási rendeletet (1216/2003/EK, HL L 169., 2003.7.8., 37. o.), amely részletesebben meghatározza az index-továbbításra vonatkozó eljárásokat, az elvégzendő egyedi (időszakos) kiigazításokat, valamint a minőségi jelentések tartalmát.

Az Eurostat előkészíti az adatbázist és az adattovábbításra alkalmas felszereléseket annak érdekében, hogy a munkaerőköltség-index adatai időben megérkezzenek, valamint megvizsgálásra, kezelésre, tárolásra és továbbításra kerülhessenek. Ezek a folyamatok 2005. tavaszára fejeződnek be, illetve akkortól lesznek teljesen működőképesek, amikor is lejárnak az utolsó átmeneti időszakok és minden ország a rendeleten alapuló index-sorozatokat adja át. Az Eurostat addig is megkapja és továbbítja a rendeleten alapuló index-sorozatokat vagy az ideiglenes index-sorozatokat attól függően, hogy a tagállamokban milyen szakaszban van a végrehajtás.

5. Következtetések

Tíz tagállamban teljes a rendeletnek való megfelelés, ezek közül négyre azonban még átmeneti rendelkezések érvényesek a végrehajtás egyes szempontjait illetően.

Tizenöt tagállam még a rendelet végrehajtásának előkészítő szakaszában van. Ezekből hatra átmeneti rendelkezések érvényesek a teljes végrehajtást illetően.

Azok a pontok, amelyek vonatkozásában a rendelet még nem került teljesen végrehajtásra, elsősorban az adatok gazdasági tevékenységek szerinti teljes felosztását, a visszamenőleges adatokat, valamint az (időszakos) kiigazításokat érintik. Az index 70 nap alatt történő elkészítéséhez a termelési folyamat kiigazításai is szükségesek. Néhány országban még folyamatban van a legmegfelelőbb adatforrások keresése, illetve tesztelése.

MELLÉKLET

A nemzeti végrehajtási intézkedések részletei

Belgium

Az 1996. első negyedévétől a 2002. negyedik negyedévéig terjedő időszakra vonatkozó, jelenleg rendelkezésre álló adatok még nem alapulnak teljesen a harmonizált módszertanra. A legfőbb probléma az alap-változó nevezőjének, vagyis a ledolgozott óráknak a meghatározása. Az adminisztratív adatállományokban rendelkezésre álló információk „teljes munkaidő-egyenértékben” vannak kifejezve, nem pedig óraszámban. A jelenlegi intézkedések célja az, hogy pontosabban lehessen meghatározni a negyedéves munkaórákat, és ezáltal olyan gyakorlatokat lehessen átvenni, amelyek jobban igazodnak a többi tagállamban használatos gyakorlatokhoz. Jelenleg folyamatban van a 2003. és 2004. évre vonatkozó, ideiglenes negyedéves indexek létrehozása.

Cseh Köztársaság

Az indexek szigorúan a jogszabályoknak megfelelően készültek. A teljes megfelelés eléréséhez azonban még az szükséges, hogy az index megállapításakor ne vegyék figyelembe a prémiumokat. Az első intézkedések már sikeresen bevezetésre kerültek. A prémiumokra vonatkozóan egy új változó került felvételre a vállalati jelentés változókat tartalamazó listájára 2003. első negyedévében. Az eredmények az éves munkaerőköltség-felmérésben található, megfelelő éves számok alapján kerülnek majd ellenőrzésre. A 2003. első negyedéve előtti visszamenőleges adatok megállapítása nem lesz lehetséges.

Görögország

A 2000-től 2004-ig terjedő referenciaévekre vonatkozóan a ledolgozott órákra és a munkaerő-költségekre vonatkozó adatgyűjtés egy 2005-ben kezdődő, negyedéves mintavételes felmérésen alapul majd. Az 1996–1999-ig terjedő időszakra vonatkozó adatok adminisztratív forrásokon alapulhatnak (Társadalombiztosítási Alap), a jelenleg folyamatban lévő tanulmány eredményétől függően.

Spanyolország

Az eddigi intézkedések az alábbiakban foglalhatók össze:

Időszak | Intézkedés |

1998-1999 | A negyedévi munkaerő-felmérés (NMEF) létrehozása |

2000. január: | Első adatgyűjtés az NMEF keretében |

2002. március: | Bérekre és fizetésekre vonatkozó, visszamenőleges sorozatok meghatározása azáltal, hogy összekapcsolják az NMEF-et a bérekre és fizetésekre vonatkozó korábbi felmérés adataival |

2002. június: | Visszamenőleges adatok meghatározása a munkaerőköltség egyéb adataihoz |

2002. december: | A Laspeyres-formula alkalmazása |

2003: | A munkanapokra és az időszakosan kiigazított sorozatokra vonatkozó tanulmány, illetve ezek végrehajtása; tanulmány a meglévő adatoknak a megállapított 70 napos határidőn belüli bevezetéséről; tanulmány a felülvizsgálatokról |

2004. március: | Első adattovábbítás a rendelet követelményeinek megfelelően, de az adattovábbításra vonatkozó 70 napos határidő figyelmen kívül hagyása |

2002. óta: | Megvalósíthatósági tanulmány a NACE L. szakaszának felvételéről |

Franciaország

Franciaország a rá vonatkozó eltérő rendelkezések ellenére már továbbítja az 1996. évig visszamenő ideiglenes számadatokat. Franciaország 2003. óta megfelelő intézkedéseket hozott az indexek fogalmi szempontból történő javítása érdekében; ezek az intézkedések magukban foglalják a módszertani tanulmányokat, speciális számítógépes eszközök kifejlesztését, valamint a legmegfelelőbb adatforrásokra vonatkozó kutatásokat is. A számítógépes eszközök 2004. októberében többé-kevésbé véglegesítésre kerültek.

Írország

Az indexek létrehozására a Jövedelmek, Órák és Foglalkoztatási Költségek Felmérése (EHECS) elnevezésű, új, minden gazdasági ágra kiterjedő felmérés részeként kerül majd sor. Megkezdődött az új EHECS-felmérés végrehajtását célzó projekt. Kezdetben 2004. negyedik negyedévére vonatkozóan a NACE-szakaszokban az építőiparra, a nagy- és kiskereskedelemre, valamint a pénzügyi közvetítésre vonatkozó adatgyűjtésre kerül majd sor; a kérdőívek 2005. januárjában jelennek majd meg. A C–O-ig terjedő többi NACE-szakasz lépésenként kerül majd beillesztésre. Az EHECS-felmérés postai úton történik majd, amelynek során a kérdések elektronikus úton történő megválaszolása lesz a leginkább ajánlott. A visszaküldött nyomtatványok adatrögzítés céljából szkennelésre kerülnek. Írország a régi indexeket fogja továbbítani ennek az új felmérésnek a bevezetéséig. A két sorozat integrálására vonatkozó módszer egy későbbi időpontban kerül majd továbbításra.

Ciprus

A ledolgozott órákra és a munkaerő-költségekre vonatkozó adatgyűjtésre egy negyedéves mintavételes felmérés került létrehozásra, amely a legalább öt alkalmazottat foglalkoztató gazdasági egységekben folytatott személyes adatfelvételeken alapul. A felméréssel kapcsolatos tapasztalatok az adatok minőségét illetően teljesen pozitívak volt. Mindazonáltal a gazdasági egységek számára a válaszadás nagy terhet jelentett, valamint költségesnek és időigényesnek bizonyult, ami miatt az adatok gyűjtése, feldolgozása és előkészítése késedelemmel járt. A fenti okok miatt az adminisztratív források alkalmazása olyan lehetőséget kínál, amelynek segítségével a folyamat felgyorsítható, és a válaszadás tekintetében a gazdasági egységek terhei csökkennek. Különböző lehetőségek megvizsgálása után a rendelkezésre álló legjobb forrásnak a Társadalombiztosítási Intézet regisztere bizonyult. Mivel még mindig jelentkeznek problémák, különösen a gazdasági tevékenységek osztályozását és a nem előírásszerű prémiumok időbeli hozzárendelését illetően, a ciprusi Statisztikai Szolgálat már megkezdte e két probléma lehetőség szerinti orvoslását. A 2000–2003. évekre vonatkozó első eredmények várhatóan 2004. vége előtt rendelkezésre állnak. Jelenleg tanulmányok vannak folyamatban a visszamenőleges adatok legmegfelelőbb módon történő megállapítása érdekében.

Lettország

A Lettországra vonatkozó adatok összhangban vannak a rendelettel. Az egyedüli kivételt az jelenti, hogy a fő forrásadatok részeit képező, 1996-ig visszamenő adatok – azaz a magánszektorban ledolgozott órák, valamint néhány egyéb információ– nem állnak rendelkezésre.

Magyarország

Magyarországon a helyzet nagyjából megfelel a jogi követelményeknek. Kivételt képez a prémiumokat figyelmen kívül hagyó index, mivel a prémiumokra vonatkozó, 2002. előtti információk hiányoznak. Az indexek egyrészt a havi, rövid távú felméréseken alapulnak, amelyek az összes legalább 49 alkalmazottat foglalkoztató vállalatra, valamint reprezentatív alapon az 5 – 49 alkalmazottat foglalkoztató vállalatokra terjednek ki (a közintézményeket teljes körűen vizsgálták 1998. óta), másrészt a 2000. és 1996. évi munkaerőköltség-felméréseken. Ezenkívül egyes, nem bérekre és fizetésekre vonatkozó összetevők meghatározására szolgáló arányszámokat az elsődleges forrásokból származó adatok kiegészítésére használják. Az első minőségi jelentés 2004. szeptemberében került elküldésre.

Lengyelország

Az első, második és harmadik negyedévre vonatkozó lengyel adatok a jogi követelményeknek megfelelően 70 napon belül, a negyedik negyedévre vonatkozó adatok azonban a referencia-időszakot követő 120 napon belül kerülnek továbbításra. A metaadatok a Nemzetközi Valutaalap (IMF) SDDS-formátumával összhangban kerültek kialakításra. A vonatkozó minőségi jelentés szintén hozzáférhető.

Portugália

A portugál indexek számos forráson alapulnak, ezek közül a legfontosabb az „Índice de Custo do Trabalho” (ICT) felmérés. Ezt eredetileg a munkaerőár–index (LPI) kialakítására, illetve végrehajtására hozták létre, és a felmérést hozzá kellett igazítani az indexek szükségleteihez. Kiegészítő adatforrások kerültek tanulmányozásra és tesztelésre. Ezekből a tanulmányokból kitűnt, hogy a végrehajtás összhangban van a 450/2003/EK rendelettel.

Szlovénia

A Szlovéniára vonatkozó adatok összhangban vannak a rendelettel. Az egyedüli kivételt az időszakos, illetve a munkanapokra vonatkozó kiigazítások jelentik, amelyek azonban 2005-ben teljes körűen rendelkezésre állnak majd.

Finnország

Az átmeneti időszak alatt Finnország a 70–napos határidőn belül olyan index-sorozatokat továbbított az Eurostatnak, amelyek nincsenek teljesen összhangban a rendelettel. Az index–kialakítási módszerek mostanra annyira megjavultak, hogy megfelelnek a rendelet részletességre és minőségre vonatkozó követelményeinek, amelyeket 2005. elejétől kell teljesíteni. Az index az állami szektor tevékenységeire is vonatkozik.

Egyesült Királyság

Az Egyesült Királyság jelenleg olyan ideiglenes sorozatot továbbít, amely nem felel meg teljességében a rendeletnek. A rendeleten alapuló új sorozat kialakításra került; 2005-től kezdődően nyilvánosságra kell hozni, valamint rendszeresen továbbítani szükséges az Eurostatnak. Az Egyesült Királyság a tervek szerint 2004. végéig rendelkezésre bocsát egy konzisztens, 2000. első negyedévére vonatkozó, a rendeleten alapuló visszamenőleges sorozatot. Ez a sorozat a jelenlegi, ideiglenes sorozathoz lesz kapcsolva annak érdekében, hogy 1996. első negyedévéig vonatkozóan visszamenőleges sorozatot lehessen létrehozni.